जोराबाट , संवाद 365, 02 अप्रैल : मेघालय के रि-भोई जिले के नोंग्पो में असम की चार युवतियों के साथ मेघालय के चार युवकों द्वारा दुर्व्यवहार करने का आरोप लगा है। पुलिस के अनुसार असम की चार युवती मेघालय के लाइटलुम कार लेकर रविवार को घूमने गई थीं। लौटते समय रविवार की देर रात को नोंग्पो के निकट मारुति कार से आए चार युवकों ने गुवाहाटी लौट रही युवतियों की कार को राष्ट्रीय राजमार्ग-छह पर रोककर अभद्र व्यवहार के साथ गाली-गलौज किया। कार चला रही युवती के साथ मारपीट भी की। जिसके बाद युवतियों ने वहां से किसी तरह अपनी जान बचाकर आगे निकली। कुछ ही दूरी पर स्थित नोंग्पो पुलिस थाना के नाका चेकिंग पर मौजूद पुलिस वालों से मदद की गुहार लगाई लेकिन मेघालय पुलिस द्वारा किसी भी प्रकार की मदद नहीं मिलने पर सभी युवतियां देर रात असम के जोराबाट पुलिस चौकी पहुंचकर एक मामला दर्ज कराया। जिसके बाद पुलिस ने चारों युवतियों का सोनापुर जिला अस्पताल में स्वास्थ्य परीक्षण कराया। सोमवार की सुबह जोराबाट पुलिस चौकी प्रभारी पार्थ प्रतिम गोगोई ने स्वयं मेघालय के नोंग्पो थाना पहुंचकर युवतियों द्वारा दी गई एफआईआर को नोंग्पो पुलिस थाना के प्रभारी को सौंपा। घटना के संबंध में प्रभारी ने स्वयं और भुक्तभोगी युवतियों को रि-भोई जिला के पुलिस अधीक्षक रमेश सिंह से बात करवाई। पुलिस अधीक्षक ने आश्वासन दिया है कि इस संबंध में किसी भी आरोपी को बख्शा नहीं जाएगा। कानून के अनुसार आरोपियों को सजा दी जाएगी। इस घटना को लेकर असम के विभिन्न संगठनों ने प्रतिक्रिया व्यक्त करते आरोपियों को मेघालय पुलिस द्वारा जल्द से जल्द गिरफ्तार कर कड़ी से कड़ी सजा देने की मांग की है ।